BEGRUNDELSE

I henhold til artikel 1, stk. 5, i den interne aftale om 10. EUF vil der ikke blive disponeret over midlerne fra 10. EUF efter 31. december 2013, medmindre Rådet træffer anden afgørelse med enstemmighed på forslag af Kommissionen.

Den interne aftale om oprettelse af 11. Europæiske Udviklingsfond (11. EUF) blev undertegnet af medlemsstaterne, forsamlet i Rådet, i juni 2013. Denne interne aftale træder først i kraft, når alle medlemsstaterne har ratificeret den. Ratificeringsprocessen ventes ikke være afsluttet før januar 2014.

Kommissionen foreslår derfor at indføre overgangsforanstaltninger (en "overgangsfacilitet") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014 frem til ikrafttrædelsen af den interne aftale om oprettelse af 11. EDF. Denne facilitet vil blive finansieret ved hjælp af restbeløb og frigjorte midler fra 10. EUF og tidligere EUF'er.

Det foreslås også, at midler, som afsættes under overgangsfaciliteten, bogføres under 11. EUF, hvilket betyder, at de ikke vil udgøre ekstra midler under 11. EUF, og at de nødvendige foranstaltninger med henblik på den operationelle og finansielle forvaltning af denne overgangsfacilitet skal træffes hurtigst muligt.

Kommissionen henstiller derfor, at Rådet vedtager vedlagte afgørelse.

2013/0319 (NLE)

Forslag til

RÅDETS AFGØRELSE

om overgangsforanstaltninger vedrørende forvaltningen af EUF fra 1. januar 2014 frem til ikrafttrædelsen af 11. Europæiske Udviklingsfond

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000[1],

under henvisning til Rådets afgørelse om de oversøiske landes og territoriers associering med Det Europæiske Fællesskab ("associeringsafgørelse")[2],

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse[3] (i det følgende benævnt "intern aftale om 10. EUF"), særlig artikel 1, stk. 5,

under henvisning til forslag fra Europa-Kommissionen, og

ud fra følgende betragtninger:

(1) I henhold til artikel 1, stk. 5, i den interne aftale om 10. EUF vil der ikke blive disponeret over midlerne fra 10. EUF efter 31. december 2013, medmindre Rådet træffer anden afgørelse med enstemmighed på forslag af Kommissionen.

(2) I punkt 5 i bilag Ib[4] (den flerårige finansielle ramme for perioden 2008-2013) til AVS-EU-partnerskabsaftalen er fastsat, at der ikke længere vil blive indgået forpligtelser for midlerne fra 10. EUF efter den 31. december 2013, bortset fra beløbene til finansiering af investeringsfaciliteten uden tilhørende rentegodtgørelser, medmindre EU-Rådet enstemmigt træffer anden afgørelse på forslag af Kommissionen.

(3) I henhold til artikel 1, stk. 2, i bilag II Aa til Rådets afgørelse af 27. november 2001 om de oversøiske landes og territoriers associering med Det Europæiske Fællesskab kan der ikke længere disponeres over midlerne fra 10. EUF efter 31. december 2013, medmindre Rådet beslutter noget andet ved enstemmighed på forslag af Kommissionen[5].

(4) I artikel 13, stk. 3, i den interne aftale om 10. EUF er fastsat, at aftalen indgås for samme tidsrum som den flerårige finansielle ramme for AVS-EF-partnerskabsaftalen, men at aftalen forbliver i kraft, så længe det er nødvendigt for, at alle transaktioner, der finansieres i henhold til AVS-EF-partnerskabsaftalen og associeringsafgørelsen og den pågældende flerårige finansielle ramme, kan fuldføres.

(5) Hvordan Tjenesten for EU's Optræden Udadtil skal tilrettelægges og fungere er fastsat i Rådets afgørelse 2010/427/EU.

(6) 11. EUF vil muligvis først træde i kraft efter den 1. januar 2014. Det er derfor relevant at indføre overgangsforanstaltninger (en "overgangsfacilitet") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014 frem til ikrafttrædelsen af den interne aftale; overgangsfaciliteten finansieres ved hjælp af restbeløb og frigjorte midler fra 10. EUF og tidligere EUF'er —

VEDTAGET DENNE AFGØRELSE:

Artikel 1

Indtil ikrafttrædelsen af den interne aftale om 11. EUF finansieres overgangsforanstaltninger i form af handlingsprogrammer, individuelle foranstaltninger og særlige foranstaltninger for AVS-partnere, finansieringsafgørelser til støtte for oversøiske lande og territorier og særlige handlingsprogrammer for støtteudgifter ved hjælp af en overgangsfacilitet for 11. EUF bestående af restbeløb fra de tidligere EUF'er og midler, der er frigjort fra projekter eller programmer under disse EUF'er. Denne overgangsfacilitet kan også dække tilskud til finansiering af rentegodtgørelser og projektrelateret faglig bistand, der bevilges til Den Europæiske Investeringsbank, som omhandlet i artikel 1, 2 og 4 i bilag II til AVS-EU-partnerskabsaftalen og i den nye associeringsafgørelse. Formålet med disse finansielle overgangsforanstaltninger skal være at lette gennemførelsen af programmeringsdokumenter og afhjælpe akutte behov for bistand.

Midler, der afsættes under denne overgangsfacilitet, bogføres under 11. EUF. Medlemsstaternes bidragsandel, jf. artikel 1, stk. 2, litra a), i den interne aftale om 9. og 10. EUF reduceres tilsvarende.

Artikel 2

Uanset hvor langt medlemsstaterne er nået med ratificeringen af den interne aftale, vedtager Rådet hurtigst muligt forordninger om gennemførelsen af 11. EUF, som skal indeholde foranstaltninger med henblik på den operationelle og finansielle forvaltning af denne overgangsfacilitet. Indtil disse forordninger vedtages, finder Rådets forordning (EF) nr. 617/2007 af 14. maj 2007 om gennemførelsen af 10. EUF og Rådets forordning (EF) nr. 215/2008 af 18. februar 2008 om finansforordningen for den 10. EUF fortsat anvendelse med henblik på overgangsfacilitetens gennemførelse.

Artikel 3

Denne afgørelse anvendes i overensstemmelse med Rådets afgørelse 2010/427/EU om, hvordan Tjenesten for EU's Optræden Udadtil skal tilrettelægges og fungere.

Artikel 4

Denne afgørelse træder i kraft på dagen for offentliggørelsen i Den Europæiske Unions Tidende. Den finder anvendelse fra den 1. januar 2014 frem til ikrafttrædelsen af den interne aftale om 11. EUF.

Udfærdiget i Bruxelles, den […].

På Rådets vegne

Formand

[1] EFT L 317 af 15.12.2000, s. 3. Aftale som ændret ved aftalen undertegnet i Luxembourg den 25. juni 2005 (EUT L 287 af 28.10.2005, s. 4) og ved aftalen undertegnet i Ouagadougou den 22. juni 2010 (EUT L 287 af 4.11.2010, s. 3).

[2] Rådets afgørelse 2001/822/EF af 27. november 2001 (EFT L 314 af 30.11.2001, s. 1), ændret ved Rådets afgørelse 2007/249/EF af 19. marts 2007 (EUT L 109 af 26.4.2007, s. 33).

[3] EUT L 247 af 9.9.2006, s. 32.

[4] Bilag Ib, som forefindes i bilaget til afgørelse nr. 1/2006, truffet af AVS-EF-Ministerrådet (EUT L 247 af 9.9.2006, s. 22).

[5] EFT L 314 af 30.11.2001, s. 1, som ændret ved Rådets afgørelse af 19. marts 2007 (EUT L 109 af 26.4.2007, s. 37).